**יצחק זאב פִּינְדְרוּס** (נולד ב-20 ביולי 1971, כ"ז בתמוז ה'תשל"א) הוא חבר הכנסת מטעם מפלגת דגל התורה בסיעת יהדות התורה, יו"ר הוועדה המיוחדת לפניות הציבור ויו"ר סיעת יהדות התורה. בשנים 2001–2007 כיהן כראש עיריית ביתר עילית, בשנים 2008–2013 כסגן ראש העיר ירושלים, ובשנים 2016–2019 היה מ"מ ראש העיר ירושלים. מזכ"ל דגל התורה החל משנת 2020.

ביוגרפיה
--------

פינדרוס נולד בירושלים למשה ולזלדה (לבית הלר), עולים מארצות הברית. הוא למד בתלמוד תורה אדרת אליהו של הרב יצחק שלמה זילברמן הפועל בשיטת זילברמן, ובישיבתו של הרב זילברמן ישיבת אדרת אליהו. בגיל 19 נישא לבתו של הרב מנחם רוטנברג משגיח בישיבת קול תורה, וקבע את מושבו בביתר עילית. בביתר עילית פעל פינדרוס במסגרת ארגוני גמילות חסדים והוא נמנה עם מקימי "קופת הצדקה הכללית" של העיר. במקביל ניהל את האגודה עטרה ליושנה, שעסקה בגאולת נכסים בבעלות יהודית בעיר העתיקה בירושלים, ואת עמותת נר לרחל ובניה, שהפעילה מוסדות חינוך.

פינדרוס שירת בצה"ל בחטיבת עציון, וקיבל דרגת רב-טוראי, במהלך כהונתו כסגן ראש העיר ביתר עלית בין אפריל 1998 ודצמבר 1999.

### בעיריית ביתר עילית

את דרכו הפוליטית החל פינדרוס כיועץ ראש המועצה המקומית ביתר משה ליבוביץ, בשנת 1991, תפקיד בו החזיק במשך קדנציה אחת, עד היבחרו כחבר מועצת העיר מטעם מפלגת דגל התורה ב-1996, אז התמנה לכהן כסגן ראש המועצה.

בראשיתה של האינתיפאדה השנייה, כאשר הופעלה אלימות כלפי הנוסעים בכביש 375 לביתר, בזריקת אבנים ובקבוקי תבערה על ידי תושבי הכפר חוסאן הסמוך לעיר, הקים אוהל מחאה על אם הדרך, בקריאה לשיפור המצב הביטחוני. מהלך זה גרם לעימות בינו לבין חבר הכנסת משה גפני (ממפלגתו) שסבר כי על נציגי המפלגה בעיריות להתרכז בנושאים מקומיים בלבד ולא לעסוק בבעיות פוליטיות ארציות.

בשנת 2001 נבחר פינדרוס, בתמיכת רבני החוג הליטאי וחצרות חסידיות שונות, לראשות עיריית ביתר עילית, בגוברו על ראש העירייה הקודם יהודה גרליץ. במשך כהונתו כראש העיר, התקדמה ביתר באופן ניכר ומספר התושבים הכפיל ושילש את עצמו. פינדרוס גם גייס תקציבים בארץ ומחוצה לה למען פיתוח העיר והרחבתה.

במהלך יסוד הקואליציה העירונית לאחר הבחרות פינדרוס לראש העיר, חתם פינדרוס, לדרישת חסידי בויאן, על הסכם רוטציה עם מאיר רובינשטיין, שכיהן כסגנו, בו התחייב שלא להתמודד מולו בבחירות הבאות. בהגיע מועד הבחירות לראשות העיר בשנת 2007, הודיע לו בתחילה מאיר רובינשטיין כי הוא מוותר על הסכם הרוטציה שביניהם , ומאפשר לו לרוץ שוב לראשות העיר. עם התקרב הבחירות, בעקבות השפעתו של ח"כ מאיר פרוש (יו"ר סיעת שלומי אמונים במפלגת אגודת ישראל, שרובינשטיין חבר בה), חזר בו רובינשטיין מוויתורו ודרש לקבל לידיו את ראשות העיר בהסכמה לפי ההסכם. על פי דרישת שולחיו, האדמו"ר מבויאן והרב אלישיב, המשיך פינדרוס בהתמודדות והפסיד בהפרש גדול, בין היתר הודות לתמיכת ש"ס ברובינשטיין.

### בעיריית ירושלים

בשנת 2008, לאחר פרישת שני הגורמים העיקרים במפלגת דגל התורה בירושלים מהעירייה - אורי לופוליאנסקי פרש מהפוליטיקה ואורי מקלב התמנה לחבר כנסת - הורה הרב יוסף שלום אלישיב, מנהיגה הרוחני של מפלגת דגל התורה, למנות את פינדרוס ליו"ר המפלגה בירושלים, מתוך הכוונה להעמיד אותו כמועמד עתידי לראשות העירייה, תפקיד אותו מילא במהלך קדנציה אחת (2008 עד 2013). יחד עם כך מונה פינדרוס לסגן ראש העיר והחזיק את תיקי החינוך החרדי והתברואה. בקדנציה השנייה שלו בעיריית ירושלים (בשנת 2013 עד 2018) החזיק בתיק התברואה ושיפור פני העיר בעיריית ירושלים. ממאי 2016 עד אוקטובר 2018 כיהן כמ"מ ראש עיריית ירושלים.

מלבד פעילותו הפוליטית כיהן פינדרוס לאורך השנים גם כדירקטור בחברות עירוניות, ובהן חברת הגיחון, מט"י (מרכז טיפוח יזמות), רשות ניקוז נחל שורק והחברה לפיתוח מזרח ירושלים.

### ניסיון ההתמודדות על ראשות עיריית אלעד

בספטמבר 2018, הציג את מועמדותו בבחירות המוניציפליות לראשות עיריית אלעד מטעם מפלגת דגל התורה. עקב מועמדותו לראשות עיריית אלעד, הגיש ב-5 באוקטובר 2018 את התפטרותו ממועצת העיר ירושלים ומתפקידו כסגן ראש העיר. ב-17 באוקטובר, כשבועיים לפני הבחירות, פסל בית המשפט את מועמדותו שקבע כי אלעד היא מקום מגוריו הארעי, ולא הקבוע.

עתירתו של פינדרוס לבג"ץ נגד ההחלטה של בית המשפט המחוזי נדחתה ב-22 באוקטובר. לאחר הפסילה פנו מפלגות דגל התורה וש"ס לשר הפנים בבקשה לדחות את מועד הבחירות בעיר. עקב ניגוד עניינים מובנה, העביר שר הפנים אריה דרעי את הסמכות לדחייה לידי השר לשיתוף פעולה אזורי, צחי הנגבי, שדחה ב-25 באוקטובר את הבקשה. תנועת ש"ס ותנועת דגל התורה עתרו לבג"ץ נגד החלטה זו, אך עתירתן נדחתה.

### המכון החרדי למחקרי מדיניות

בין דצמבר 2018 ואוקטובר 2019 שימש כמנכ"ל המכון החרדי למחקרי מדיניות, בו היה חבר קודם לכן, כמנהל 'פרויקט הדיור', שנועד לדאוג לסוגיית מצוקת הדיור החרדית, בדגש על השפעה על מדיניות משרדי הממשלה בסוגיה.

### בכנסת

פינדרוס נכלל ברשימת יהדות התורה לכנסת החל מהבחירות לכנסת החמש עשרה ועד לבחירות לכנסת העשרים במקומות לא ריאליים. לקראת הבחירות לכנסת העשרים ואחת, הוצב פינדרוס במקום הרביעי ברשימת דגל התורה (השמיני ברשימת יהדות התורה) ונבחר לכנסת. לכנסת העשרים ושתיים הוא לא נכנס (המפלגה זכתה רק בשבעה מושבים), ולכנסת העשרים ושלוש הוא נכנס רק ב-19 ביוני 2020, עם התפטרותו של מאיר פרוש במסגרת "החוק הנורווגי". מיד לאחר מכן מונה פינדרוס ליו"ר סיעת יהדות התורה בכנסת. בכנסת זו היה חבר בוועדות הכנסת, הכלכלה, המדע והטכנולוגיה והיה ממלא מקום בוועדת הכספים. כמו כן היה יושב ראש השדולה לעידוד תוצרת הארץ. ביחס לאיזון בין רשויות השלטון, התבטא פינדרוס כי "החלום שלי זה להביא D-9 ולפוצץ את בניין בית המשפט העליון". דבריו גררו את תגובת נשיאת בית המשפט העליון, אסתר חיות, שהצהירה כי דבריו מבטאים "שאיפות מסוכנות כלפי בית המשפט העליון בשפה אלימה ובוטה".

לאחר פיזור הכנסת ה־21 ולאחר שלא נבחר לכנסת ה־22, מונה פינדרוס למזכ"ל מפלגת דגל התורה. בבחירות לכנסת העשרים וארבע קודם פינדרוס למקום השביעי ברשימת יהדות התורה ונבחר לכנסת. בבחירות לכנסת העשרים וחמש ירד למקום השמיני ולא נבחר, אולם נכנס לכנסת ב-6 בינואר במסגרת "החוק הנורווגי", עם התפטרות שר הבינוי והשיכון יצחק גולדקנופף.

במהלך כהונתו בכנסת העשרים וחמש התבטא פינדרוס נגד קהילת הלהט"ב באמרו כי הדבר הכי מסוכן למדינת ישראל, יותר מדאע"ש וחיזבאללה זה הפריצות בעריות. זה מה שכתוב בתורה. זה יותר מסוכן מאשר בלי צה"ל. לכן בתפישה שלי אני צריך לא רק למנוע את מצעד הגאווה אלא בכלל את התנועה הזאת.

חיים אישיים
-----------

פינדרוס נשוי לשרה ואב לשישה. הוא מתגורר בעיר העתיקה בירושלים.

ח"כ צבי סוכות מסיעת הציונות הדתית הוא בנה של בת-דודתו.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **יצחק פינדרוס** |
| ויקישיתוף תמונות ומדיה בוויקישיתוף: **יצחק פינדרוס** |

* 

* יצחק פינדרוס, באתר הכנסת

* יצחק פינדרוס, ברשת החברתית פייסבוק

* יצחק פינדרוס, באתר כנסת פתוחה
* יאיר אטינגר, הבחירות בביתר עילית נהפכו למלחמה כלל-חרדית, באתר הארץ, 21 באוקטובר 2007
* אבי בלום, בחירות או לא להיות(הקישור אינו פעיל), באתר לדעת.נט
* חזקי ברוך, סגן ראש העיר גילה: הצבעתי לטראמפ באתר ערוץ 7 30 באוקטובר 2016
* בניית תקציב מכספי ציבור, עקרונות, דילמות, לבטים ולחצים, הרצאה של יצחק פינדרוס, באתר בינינו.
* אפרים דוד, "פרופיל עם יצחק פינדרוס", ברדיו קול חי, י״ז בשבט תש״פ 12 בפברואר 2020

הערות שוליים
------------

1. ↑  אתר הכנסת, באתר main.knesset.gov.il
2. ↑  **בקהילה** גיליון 526 כ"ט שבט תשס"ח עמ' 8 (טור ב' שורה 19)
3. ↑  אבי בלום, בחירות או לא להיות, באתר בחדרי חרדים, 10 באוקטובר 2007
4. ↑  נטע סלע, רובינשטיין ניצח בביתר עילית, ותודה לרב עובדיה, באתר ynet, 31 באוקטובר 2007
5. ↑  שי דורון, יהושע פולק, הגרסה הצעירה, באתר nrg‏, 31 בדצמבר 2008
6. ↑  ראש העירייה היוצא באותן בחירות, אורי לפוליאנסקי, היה חבר המפלגה, ומנחם פרוש התמודד כמועמד יהדות התורה לראשות העירייה.
7. ↑  יצחק פינדרוס התפטר מתפקידו בירושלים, אתר בחדרי חרדים
8. ↑  אבי רבינא, ‏דרמה: נפסלה מועמדותו של פינדרוס לראשות עיריית אלעד, באתר כיכר השבת, 17 באוקטובר 2018  
עת"מ 36121-10-18 נתן נ' כהן ואחרים באתר רשות בתי המשפט
9. ↑  בג"ץ 7395/18 – יצחק זאב פינדרוס נ' בית משפט המחוזי מרכז
10. ↑  הנגבי הכריע: הבחירות באלעד לא יידחו, באתר "סרוגים", 25 באוקטובר 2018
11. ↑  אגודת החרדים דגל התורה ואחרים נגד השר לשיתוף פעולה אזורי, צחי הנגבי ואחרים, ניתן ב-28 באוקטובר 2018
12. ↑  יאיר טוקר, ‏אחרי ירושלים ואלעד: הג'וב החדש של פינדרוס, באתר כיכר השבת, 11 בדצמבר 2018
13. ↑  רשימת המועמדים לכנסת חמש עשרה, ילקוט הפרסומים 4748, עמ' 3038  
רשימת המועמדים בבחירות לכנסת השש עשרה לפי חוק הבחירות לכנסת, ילקוט הפרסומים 5148, עמ' 1193  
רשימת המועמדים לכנסת השבע עשרה לפי חוק הבחירות לכנסת, ילקוט הפרסומים 5504, עמ' 2185  
רשימת המועמדים לכנסת השמונה עשרה לפי חוק הבחירות לכנסת, ילקוט הפרסומים 5905, עמ' 2093  
רשימת המועמדים לכנסת התשע עשרה לפי חוק הבחירות לכנסת, ילקוט הפרסומים 6524, עמ' 1978  
רשימת המועמדים לכנסת העשרים לפי חוק הבחירות לכנסת, ילקוט הפרסומים 7000, עמ' 3939
14. ↑  אבי רבינא, ‏משה גפני ל'כיכר השבת': "האיחוד עם ש"ס לא על הפרק", באתר כיכר השבת, 17 בפברואר 2019
15. ↑  יאיר אלטמן, חיות נגד דברי ח"כ פינדרוס: "שפה אלימה ובוטה", באתר ישראל היום, 9 במאי 2022
16. ↑  אבי רבינא, ‏פרסום ראשון: מינוי יצחק פינדרוס כמזכ"ל 'דגל' - יוצא לדרך, באתר כיכר השבת, 20 בנובמבר 2019
17. ↑  איצלה כץ, ‏פינדרוס חוזר: גולדקנופף הגיש את התפטרותו מהכנסת, באתר כיכר השבת, 4 בינואר 2023
18. ↑  קיץ ברבנר, ‏ח"כ מיהדות התורה: "הדבר הכי מסוכן למדינת ישראל, יותר מדאע"ש וחזבאללה, זה התנועה הלהט"בית", באתר מעריב אונליין, 21 ביוני 2023
19. ↑  דסק קשת 12, ‏"מי שיפסיד מהדיון זה לא אני, כי אני במעמד מספרי הרבה יותר טוב משהייתי ב-48", באתר ‏מאקו‏, 22 ביוני 2023
20. ↑  לייבל'ה עם מהדורה בצל גל רעידות האדמה, באתר בחדרי חרדים

| ראשי מועצת ועיריית ביתר עילית |
| --- |
| 

|  |  |  |  |
| --- | --- | --- | --- |
| משה ליבוביץ (מועצה) | יהודה גרליץ (מועצה) | יצחק פינדרוס (עירייה) | מאיר רובינשטיין (עירייה) |
| 1996-1990 | 2001-1996 | 2007-2001 | 2007 |

 |

| חברי הכנסת המכהנים בכנסת העשרים וחמש |
| --- |
| (חברי הכנסת ששמותיהם מודגשים מכהנים גם כשרים או כסגני שרים בממשלת ישראל השלושים ושבע) |
| סיעות הקואליציה של ממשלת ישראל השלושים ושבע (76 חברי הכנסת) |
| הליכוד (32) | **נתניהו** • **לוין** • **גלנט** • אוחנה • **ברקת** • **דיכטר** • **ישראל כ"ץ** • **קרעי** • דנון • ביטן • אדלשטיין • רביבו • דיסטל-אטבריאן • ואטורי • דנינו • גוטליב • מילביצקי • ביסמוט • סעדה • דלל • **גמליאל** • אופיר כץ • **גולן** • אילוז • קלנר • עטייה • הלוי • מלקו • שקלים • שטרית • פסל • גואטה |
| ש"ס (11) | דרעי • **מלכיאלי** • **ארבל** • אזולאי • **אבוטבול** • **בוסו** • טייב • בצלאל • מישרקי • מלול • מושיאשוילי |
| המחנה הממלכתי (8) | **גנץ** • **איזנקוט** • תמנו • **טרופר** • מיכאל ביטון • כהנא • פרקש-הכהן • שוסטר |
| הציונות הדתית (7) | **סופר** • **סטרוק** • רוטמן • וולדיגר • טל • סולומון • סוכות |
| יהדות התורה (7) | גפני • **טסלר** • אשר • אייכלר • פינדרוס • רוט • ברוכי |
| עוצמה יהודית (6) | **בן גביר** • **וסרלאוף** • אלמוג כהן • פוגל • סון הר-מלך • קרויזר |
| הימין הממלכתי (4) | **סער** • **שאשא-ביטון** • אלקין • השכל |
| נעם (1) | **מעוז** |
| סיעות האופוזיציה (44 חברי הכנסת) |
| יש עתיד (24) | לפיד • מאיר כהן • אלהרר • מירב כהן • שטרן • מיקי לוי • בן ארי • בן ברק • סגלוביץ • טופורובסקי • שיר • רול • להב-הרצנו • בליאק • רון כץ • צרפתי הרכבי • מזרסקי • סאקס פרידמן • דבורה ביטון • טור-פז • דוידסון • שירי • מירון • ירון לוי |
| ישראל ביתנו (6) | ליברמן • פורר • סובה • ניר • מלינובסקי • עמאר |
| רע"מ (5) | עבאס • טאהא • אל-הואשלה • ח'טיב-יאסין • חוג'יראת |
| חד"ש-תע"ל (5) | עודה • טיבי • תומא סלימאן • כסיף • עטאונה |
| העבודה (4) | מיכאלי • לזימי • קריב • רייטן |

| יושבי ראש הוועדה המיוחדת לפניות הציבור של הכנסת |
| --- |
| 

|  |
| --- |
| רפאל אלול • אברהם יחזקאל • אמנון כהן • סופה לנדבר • ישראל אייכלר • סופה לנדבר • אורי מקלב • דוד אזולאי • עדי קול • ישראל אייכלר • יעקב טסלר • יעל רון בן משה • יצחק פינדרוס |

 |